**«Freedom Pass: data»**

**Τι είναι;**

Πρόκειται για πακέτο 50 GB για δωρεάν χρήση διαδικτύου. Έχει διάρκεια 5 μηνών από την ενεργοποίησή του και κάθε μήνα μπορούν να χρησιμοποιηθούν μέχρι 10 GB.

**Σε ποιους απευθύνεται;**

Διατίθεται σε κάθε νέα ή νέο ηλικίας 15 έως 17 ετών που έχει κάνει τουλάχιστον την πρώτη ή τη μοναδική δόση του εμβολίου. Το πακέτο ισχύει και για όσα πρόσωπα αυτής της ηλικιακής ομάδας έχουν ήδη εμβολιαστεί, πριν από την εξαγγελία του μέτρου.

**Με ποια διαδικασία αποκτάται;**

Η αίτηση υποβάλλεται μέσω του emvolio.gov.gr/freedompass ή με αίτηση στα ΚΕΠ από τον γονέα ή τον έχοντα τη γονική μέριμνα, ο οποίος δηλώνει τον αριθμό στον οποίο πρόκειται να πιστωθεί το πακέτο. Ακόμη, ο γονέας ή ο έχων την γονική μέριμνα μπορεί να εξουσιοδοτήσει τρίτο πρόσωπο για να δηλώσει τον αριθμό.

**Τι στοιχεία απαιτούνται για την υποβολή της αίτησης;**

Για την ηλεκτρονική υποβολή απαιτούνται οι κωδικοί Taxisnet του γονέα και ο ΑΜΚΑ του δικαιούχου ανηλίκου. Στα ΚΕΠ θα χρειαστεί η αστυνομική ταυτότητα ή το διαβατήριο του γονέα και ο ΑΜΚΑ του δικαιούχου ανηλίκου.

**Σε πόσο χρόνο υλοποιείται η αίτηση;**

Η διαδικασία ολοκληρώνεται μέσα σε 24 ώρες από την αίτηση. Ο ενδιαφερόμενος λαμβάνει όλες τις σχετικές οδηγίες μέσω SMS και το πακέτο πιστώνεται από τον πάροχο κινητής τηλεφωνίας στον αριθμό κινητού τηλεφώνου που δηλώθηκε.

**Από πότε μπορεί να γίνει χρήση της υπηρεσίας;**

Η πλατφόρμα για να κάνουν αίτηση οι δικαιούχοι ανοίγει στις 11 Οκτωβρίου 2021. Η ενεργοποίηση της υπηρεσίας θα γίνεται την επόμενη ημέρα και οι δικαιούχοι μπορούν να ξεκινήσουν αμέσως τη χρήση.

**Τέλη κινητής τηλεφωνίας**

**Τι προβλέπεται;**

Προβλέπεται (1) κατάργησή τους για φυσικά πρόσωπα 15 έως 29 ετών και (2) μείωση και σταθεροποίησή τους στο 10% για φυσικά πρόσωπα άνω των 30 ετών.

**Από πότε αρχίζει η κατάργηση ή η μείωση των τελών;**

Η κατάργηση ή μείωση των τελών κινητής αρχίζει από την 1η Ιανουαρίου 2022.

**Η κατάργηση για την ηλικιακή ομάδα 15 έως 29 ετών αφορά μόνο σε συμβόλαια ή και σε καρτοκινητά;**

Αφορά σε όλες τις συνδέσεις, είτε πρόκειται για συμβόλαια, είτε πρόκειται για καρτοκινητά.

**Με ποια διαδικασία καταργούνται τα τέλη για την ηλικιακή ομάδα 15 έως 29 ετών;**

Η κατάργηση γίνεται ύστερα από δήλωση, η οποία υποβάλλεται μέσω του gov.gr στο νέο Μητρώο Αιτήσεων Δικαιούχων Απαλλαγής Τελών Κινητής Τηλεφωνίας.

**Πώς γίνεται η δήλωση όταν ο κάτοχος του κινητού είναι ανήλικος;**

Εάν πρόκειται για ανήλικο δικαιούχο, η υποβολή της δήλωσης γίνεται από τον γονέα ή τον έχοντα τη γονική μέριμνα.

**Τι στοιχεία απαιτούνται για την υποβολή της αίτησης;**

Η είσοδος στο Μητρώο γίνεται με τους κωδικούς Taxisnet του δικαιούχου ή του γονέα/έχοντα τη γονική μέριμνα όταν πρόκειται για ανήλικο.

**Πόσοι αριθμοί μπορούν να δηλωθούν στο όνομα κάθε ανηλίκου;**

Η κατάργηση εφαρμόζεται για έναν αριθμό τηλεφώνου ανά δικαιούχο.

**Χρειάζεται νέα αίτηση αν στο μέλλον γίνει αλλαγή παρόχου;**

Όχι, η έκπτωση μεταφέρεται σε επόμενους παρόχους σε περίπτωση φορητότητας.

**Απαιτείται κάποια διαδικασία για τη μείωση και σταθεροποίηση των τελών κινητής τηλεφωνίας στο 10% για τους άνω των 30 ετών;**

Όχι, σε αυτή την περίπτωση η έκπτωση γίνεται αυτόματα στον λογαριασμό τους, χωρίς καμία ενέργεια από πλευράς τους.